AlexejDobrolubov/national_council_slovak_2010 huggingface dataset:
12. schôdza NR SR - 16.deň - A. dopoludnia
Dátum: 2024-05-21
Poslanec: Matejičková, Zuzana (SMER - SD)
Druh vystúpenia: Vystúpenie v rozprave

30. Veľmi pekne ďakujem, pán predsedajúci. Vážené kolegyne a kolegovia, vážený pán minister, Národná rada uznesením číslo 252 z 2. mája 2024 pridelila vládny návrh zákona, ktorým sa dopĺňa zákon č. 543/2002 Z. z. o ochrane prírody a krajiny v znení neskorších predpisov a ktorým sa dopĺňa zákon Národnej rady Slovenskej republiky č. 42/1994 Z. z. o civilnej ochrane obyvateľstva v znení neskorších predpisov na prerokovanie týmto výborom: ústavnoprávnemu výboru, výboru pre pôdohospodárstvo a životné prostredie a Výboru Národnej rady pre verejnú správu a regionálny rozvoj. Za gestorský výbor určila výbor pre pôdohospodárstvo a životné prostredie. Výbory prerokovali predmetný vládny návrh zákona v lehote určenej uznesením Národnej rady. Poslanci, ktorí nie sú členmi výborov, ktorým bol vládny návrh zákona pridelený, neoznámili v určenej lehote gestorskému výboru žiadne stanovisko k predmetnému návrhu zákona. Výbory, ktorými bol vládny návrh zákona pridelený, zaujali k nemu nasledovné stanoviská: ústavnoprávny výbor uznesením č. 80 zo 7. mája 2024 s vládnym návrhom zákona súhlasil a odporučil ho Národnej rade schváliť. Výbor pre pôdohospodárstvo a životné prostredie uznesením č. 36 zo 7. mája 2024 s vládnym návrhom zákona súhlasil a odporučil ho Národnej rade schváliť s pripomienkami. Výbor pre verejnú správu a regionálny rozvoj uznesením č. 28 z 2. mája 2024 s vládnym návrhom zákona súhlasil a odporučil ho Národnej rade schváliť. Gestorský výbor odporúča hlasovať o bodoch 1 až 6 spoločnej správy spoločne s návrhom gestorského výboru uvedené body schváliť. Gestorský výbor na základe stanovísk výborov k vládnemu návrhu zákona vyjadrených v ich uzneseniach uvedených pod bodom III spoločnej správy a v stanoviskách poslancov gestorského výboru vyjadrených v rozprave k tomuto vládnemu návrhu zákona v súlade s príslušnými ustanoveniami zákona Národnej rady o rokovacom poriadku odporúča Národnej rade predmetný návrh zákona schváliť s pripomienkami. Spoločná správa výborov o prerokovaní predmetného návrhu zákona vo výboroch v druhom čítaní bola schválená uznesením výboru pre pôdohospodárstvo a životné prostredie č. 38 zo dňa 7. mája 2024. V citovanom uznesení ma výbor poveril predložiť Národnej rade spoločnú správu výborov a splnomocnil ma podať návrhy príslušných ustanovení zákona o rokovacom poriadku. Pán predsedajúci, prosím, otvorte rozpravu.
12. schôdza NR SR - 15.deň - B. popoludní
Dátum: 2024-05-14
Poslanec: Matejičková, Zuzana (SMER - SD)
Druh vystúpenia: Vystúpenie v rozprave

90. Ďakujem veľmi pekne, pán predsedajúci. Vážený pán minister, vážené kolegyne, kolegovia, v súlade s § 73 zákona o rokovacom poriadku som bola určená výborom Národnej rady pre pôdohospodárstvo a životné prostredie za spravodajkyňu k návrhu uvedeného zákona. Predkladám informáciu k predloženému návrhu zákona. Návrh spĺňa náležitosti podľa rokovacieho poriadku a legislatívnych pravidiel tvorby zákonov. Zo znenia návrhu zákona je zrejmý účel navrhovanej úpravy, vychádzajúc z oprávnení, ktoré pre mňa ako spravodajkyňu vyplývajú z § 73 zákona o rokovacom poriadku, odporúčam, aby sa Národná rada uzniesla na tom, že návrh zákona prerokuje v druhom čítaní. V súlade s rozhodnutím predsedu Národnej rady navrhujem, aby návrh zákona prerokovali výbory ústavnoprávny výbor Národnej rady a výbor Národnej rady pre pôdohospodárstvo a životné prostredie. Za gestorský výbor navrhujem výbor Národnej rady pre pôdohospodárstvo a životné prostredie. Odporúčam, aby predmetný návrh zákona výbory prerokovali ihneď. Ďakujem pekne. Otvorte, prosím, všeobecnú rozpravu.
12. schôdza NR SR - 15.deň - B. popoludní
Dátum: 2024-05-14
Poslanec: Matejičková, Zuzana (SMER - SD)
Druh vystúpenia: Vystúpenie v rozprave

18. Veľmi pekne ďakujem, pán predsedajúci. Vážený pán minister, vážené kolegyne, vážení kolegovia, predseda Národnej rady rozhodnutím č. 291 z 24. apríla 2024 pridelil návrh vlády na skrátené legislatívne konanie o vládnom návrhu zákona, ktorým sa mení a dopĺňa zákon č. 543/2002 Z. z. o ochrane prírody a krajiny v znení neskorších predpisov na prerokovanie výboru pre pôdohospodárstvo a životné prostredie v termíne do začiatku rokovania schôdze Národnej rady o tomto návrhu. Výbor pre pôdohospodárstvo a životné prostredie predložený návrh vlády na skrátené legislatívne konanie prerokoval na svojej 20. schôdzi a uznesením č. 37 zo dňa 7. mája 2024 odporučil Národnej rade schváliť návrh vlády na skrátené legislatívne konanie o predmetnom vládnom návrhu zákona. Pán predsedajúci, skončila som, otvorte, prosím, rozpravu.
12. schôdza NR SR - 7.deň - B. popoludní
Dátum: 2024-04-25
Poslanec: Matejičková, Zuzana (SMER - SD)
Druh vystúpenia: Vystúpenie s faktickou poznámkou

102. Ďakujem za slovo. Pán poslanec Malatinec, keby ste boli z iného tábora a čítate takýto list, tak pravdepodobne sú na vás zamerané kamery a všetci vám tlieskajú. Keď však robíme niečo my skutočne rukolapné pre zdravie a ochranu ľudí a povie sa pravda, niektorí sa odvracajú a tvária sa, aby, tvária sa tak, aby sme im sťažili život. Žijete blízko Poľany, preto viete, že treba tento problém riešiť čo najrýchlejšie. Prišiel s tým pán minister Taraba, ktorý veci rieši promptne a efektívne, čo sa nedalo povedať o bývalom ministrovi Budajovi, ktorý dokonca medveďa označil za vegetariána. Možno by sa však malo nahlas povedať, že medveď nerozlišuje voličov. Útočí na všetkých bez rozdielu. Môže spôsobiť značné finančné škody, ale aj rôzne traumy, či priam dokaličiť život. Pán poslanec Malatinec, myslím, že ste vaším príspevkom zaujali a snáď ste dokázali prehovoriť ešte niektorého ďalšieho kolegu alebo kolegyňu, aby podporili tento zákon. Ďakujem pekne.
6. schôdza NR SR - 3. deň - A. dopoludnia
Dátum: 2023-12-08
Poslanec: Matejičková, Zuzana (SMER - SD)
Druh vystúpenia: Vystúpenie v rozprave

88. Ďakujem pekne, pán predsedajúci. Vážené panie poslankyne, vážení páni poslanci, Národná rada uznesením č. 56 zo 7. decembra 2023 pridelila vládny návrh zákona, ktorým sa mení a dopĺňa zákon č. 364/2004 Z. z. o vodách a o zmene zákona Slovenskej národnej rady č. 372/1990 Zb. o priestupkoch v znení neskorších predpisov, vodný zákon, v znení neskorších predpisov, tlač 50, na prerokovanie týmto výborom: ústavnoprávnemu výboru a výboru pre pôdohospodárstvo a životné prostredie. Za gestorský výbor určila výbor pre pôdohospodárstvo a životné prostredie. Výbory prerokovali predmetný vládny návrh zákona v lehote určenej uznesením Národnej rady. Poslanci, ktorí nie sú členmi výborov, ktorým bol vládny návrh zákona pridelený, neoznámili v určenej lehote gestorskému výboru žiadne stanovisko k predmetnému návrhu zákona. Výbory, ktorým bol vládny návrh zákona pridelený, zaujali k nemu nasledovné stanoviská: ústavnoprávny výbor uznesením č. 14 zo dňa 7. decembra 2023 s vládnym návrhom zákona súhlasil a odporučil ho Národnej rade schváliť. Výbor pre pôdohospodárstvo a životné prostredie uznesením č. 11 z 8. decembra 2023 s vládnym návrhom zákona súhlasil a odporučil ho Národnej rade schváliť s pripomienkami. Gestorský výbor na základe stanovísk výborov k vládnemu návrhu zákona vyjadrených v ich uzneseniach uvedených pod bodom III spoločnej správy a v stanoviskách poslancov gestorského výboru vyjadrených v rozprave k tomuto vládnemu návrhu zákona v súlade s príslušnými ustanoveniami zákona Národnej rady o rokovacom poriadku odporúča Národnej rade predmetný návrh zákona schváliť s pripomienkami. Spoločná správa výborov o prerokovaní predmetného návrhu zákona vo výboroch v druhom čítaní bola schválená uznesením výboru pre pôdohospodárstvo a životné prostredie č. 13 zo dňa 8. decembra 2023. V citovanom uznesení ma výbor poveril predložiť Národnej rade spoločnú správu výborov a splnomocnil ma podať návrhy podľa príslušných ustanovení zákona o rokovacom poriadku. Pán predsedajúci, prosím, otvorte rozpravu. Ďakujem pekne.
6. schôdza NR SR - 1.deň - B. popoludní
Dátum: 2023-12-06
Poslanec: Matejičková, Zuzana (SMER - SD)
Druh vystúpenia: Vystúpenie v rozprave

136. Ďakujem ešte raz, pán predsedajúci, za slovo. Kolegyne poslankyne, páni poslanci, vážený pán minister, predseda Národnej rady rozhodnutím č. 88 z 1. decembra 2023 pridelil návrh vlády na skrátené legislatívne konanie o vládnom návrhu zákona, ktorým sa mení zákon č. 409/2011 Z. z. o niektorých opatreniach na úseku environmentálnej záťaže a o zmene a doplnení niektorých zákonov v znení neskorších predpisov (tlač 81) na prerokovanie výboru pre pôdohospodárstvo a životné prostredie v termíne do začiatku rokovania schôdze Národnej rady o tomto návrhu. Výbor pre pôdohospodárstvo a životné prostredie predložený návrh vlády na skrátené legislatívne konanie prerokoval na svojej štvrtej schôdzi a uznesením č. 6 zo dňa 6. decembra 2023 odporučil Národnej rade schváliť návrh vlády na skrátené legislatívne konanie o predmetnom vládnom návrhu zákona. Pán predsedajúci, skončila som, otvorte, prosím, rozpravu.
5. schôdza NR SR - 1.deň - A. dopoludnia
Dátum: 2023-12-05
Poslanec: Matejičková, Zuzana (SMER - SD)
Druh vystúpenia: Vystúpenie s faktickou poznámkou

68. Ďakujem pekne za slovo, pán predsedajúci. Pán Gašpar, ja nadviažem na vaše vystúpenie trošku z iného uhla pohľadu a chcem pripomenúť plénu, ktoré je takmer prázdne a cíti sa očividne trápne, keď sa ani nevedia zastať pána Sulíka, alebo aby sa snažili aspoň vysvetliť, ako to bolo. V tom čase, keď sa konali tieto stranícke saskárske párty v Dubaji alebo sa chystali žúriky za štátne peniaze daňových poplatníkov, ľudia na Slovensku, ktorí sa do Dubaja nikdy nepozreli a možno sa ani nepozrú, museli stáť v niekoľko hodinových radoch na testovanie na covid. Takto ste ponižovali a drezúrovali ľudí na Slovensku a ani dnes sa im neviete v opozícii pozrieť do očí. My na to nikdy nezabudneme, na to všetko, čo vy ste tu páchali. Ďakujem pekne.
4. schôdza NR SR - 1.deň - B. popoludní
Dátum: 2023-11-23
Poslanec: Matejičková, Zuzana (SMER - SD)
Druh vystúpenia: Vystúpenie s faktickou poznámkou

88. Ďakujem veľmi pekne za slovo, pán predsedajúci. Pán minister, ja chcem oceniť vašu prácu, zároveň sa vám chcem poďakovať ako žena mužovi, že ste sa úplne prirodzene zastali vyšetrovateľky Diany Santusovej, no i ďalších žien, matiek či dcér, ktoré trpeli počas páchania mnohých nezákonností páchaných na občanoch Slovenskej republiky. Zastať sa týchto žien, to nedokázali urobiť ani raz naši kolegovia, no najmä kolegyne z opozície. Mnohé z nich sú tiež manželkami, matkami, dcérami a nemali v sebe kúsok citu, ktorým by ukázali, že sú ľudskými. Oháňajú sa mnohokrát tým, že treba citlivo chrániť ženy, ale keď tak majú urobiť, mlčia, čím len potvrdzujú svoje pokrytectvo. Váš prejav bol ukážkou politickej kultúry, ktorý tu mnohí hlásajú, ale vôbec ju nežijú. A len na záver, tým, že som z Komárna, absolútne podpisujem váš výrok, že Hamran mal taký luxusný vozový park, o ktorým sa mnohým ľuďom na Slovensku ani nesníva a ani sa k nemu nikdy nedopracujú.
12. schôdza NR SR - 15.deň - A. dopoludnia
Dátum: 2024-05-14
Poslanec: Luščíková, Darina (PS)
Druh vystúpenia: Vystúpenie s faktickou poznámkou

74. Ďakujem, pán predsedajúci, za slovo. Už dlhšiu dobu tu hovoríme o Fonde na podporu umenia, ktorý sa stal príkladom dobrej praxe dokonca v európskom priestore. A vo veľkej miere umožnil aj rozvoj kultúry aj v regiónoch. V regiónoch vznikli a rozvíjajú sa mnohé kultúrne centrá aj vďaka Fondu na podporu umenia. Tie centrá umožnili aj na miestach, kde nič nie je, aby vznikli možnosti pre prezentáciu modernej európskej a rôznorodej kultúry. Chválite sa, že chodíte po regiónoch a poznáte regióny. Tak isto poznáte BAŠTU v Bardejove, poznáte Kláštor v Rožňave, poznáte Tabačku v Košiciach, poznáte Dieru do sveta v Mikuláši, poznáte Koľaj 22 v Poprade. No pravdou je, že naozaj, niektorí naozaj poznáte tieto centrá a máte z nich strach, pretože takéto centrá chcete odstaviť. Lenže tieto centrá, ktorých je po Slovensku oveľa viac, sú centrami pre nezávislú a slobodnú kultúru. Sú to centrá, vďaka ktorým kreatívni, šikovní mladí ľudia a vzdelaní ľudia ešte stále ostávajú v regiónoch, a dokonca sú často motiváciou preto, aby sa títo mladí ľudia do regiónov vrátili. To hovorím o konkrétnom prípade v Poprade, ktorý poznám. Preto ak prijmete tento zákon, budete zodpovední za to, že v regiónoch sa znova stane pravdou to, že tam nič nie je. Pretože v dnešnom modernom svete sa nemôžeme vrátiť do čias socializmu alebo do niekoľkých storočí pred týmto storočím a myslieť si, že to stačiť ľuďom bude. Šikovným ľudom, ktorí práve tieto regióny potrebujú, to stačiť určite nebude. Zostane pravdou, že v regiónoch nič nie je a za to budete zodpovední vy.
12. schôdza NR SR - 14.deň - A. dopoludnia
Dátum: 2024-05-10
Poslanec: Luščíková, Darina (PS)
Druh vystúpenia: Vystúpenie s faktickou poznámkou

170. Ďakujem pekne za slovo, pán predsedajúci. Danka, alebo pani kolegyňa, úžasným spôsobom si popísala ideálny stav, stav, ako má vyzerať kultúrna krajina. Ak premiér Fico chcel čo najviac ublížiť kultúre na Slovensku, nemohol urobiť lepšie rozhodnutie, ako dať ministerstvo kultúry Slovenskej národnej strane a pani Martine Šimkovičovej. A prečo táto vládna koalícia potrebuje dupať po kultúre v našej krajine? Pretože je nositeľkou slobody, demokracie, odvahy, inakosti, rozmanitosti a tolerancie. Každý totalitný režim prirodzene je nepriateľom spomínaných hodnôt, pretože to sú hodnoty, ktoré potláčajú nenávisť, hrubosť, aroganciu. Preto postaviť do čela kultúry nekultúrneho človeka bez škrupúľ bol evidentný zámer Roberta Fica a vládnej koalície pokoriť ľudí, ktorí si ctia kultúru. Kultúra to prežije. Prežije to aj naša krajina. Vy však, pani ministerka, a vaše činy nepatria do kultúrnej krajiny. Ďakujem.
12. schôdza NR SR - 11. deň - A. dopoludnia
Dátum: 2024-05-03
Poslanec: Luščíková, Darina (PS)
Druh vystúpenia: Vystúpenie s faktickou poznámkou

85. Ďakujem pekne, pán predsedajúci, za slovo. Ďakujem aj kolegovi za veľmi konštruktívne a naozaj veľmi presne pomenované všetky výhody zákona, ktorý predkladáme. Zákon o predvypĺňanom daňovom priznaní, resp. dani z príjmov, a princíp predvyplneného daňového priznania je naozaj šancou, ako vieme pomôcť ľuďom, ako vieme pomôcť drobným živnostníkom, ktorí často musia byť zamestnaní na to, aby mohli pokryť výdavky svojej rodiny. Minule som rozmýšľala, akým spôsobom tento parlament už pomohol takýmto ľuďom v tomto funkčnom období a musím povedať, že naozaj som nenašla jediný zákon, ktorý by pomohol drobným podnikateľom, drobným živnostníkom a ktorý by pomohol im pri vypĺňaní daňových priznaní alebo pri podnikaní. Musím povedať, že tento zákon keď zmeníme, tak uľahčí podnikateľom život veľmi významne. Zníži im stres počas marcového alebo júnového obdobia a umožní im venovať sa tomu, čomu naozaj venovať sa majú a nie rozmýšľať nad tým, ako vyplniť daňové priznania a behať po potvrdeniach svojim zamestnávateľom. Keď som rozmýšľala, čo sme už prijali alebo čo tento zákon, tento parlament, ako pomohol ľuďom, tak som našla práve opačné príklady, a to, ako sme podnikateľom znemožnili, alebo ako sme im nepomohli, a to je to, že sme prijali zákon, alebo vládna koalícia predložila zákon, ktorý podnikateľom berie práve peniaze z ich peňaženiek, a to je, zvýšili sme im odvody, znemožnili sme im prístup k verejným obstarávaniam, zvýšili sme minimálnu, alebo zaviedli sme minimálnu daň, ktorú musia platiť aj... (Prerušenie vystúpenia časomerom.)
12. schôdza NR SR - 7.deň - A. dopoludnia
Dátum: 2024-04-25
Poslanec: Luščíková, Darina (PS)
Druh vystúpenia: Vystúpenie s faktickou poznámkou

72. Ďakujem za slovo. Pán minister, chcem zdôrazniť v prvom rade, že my si uvedomujeme vážnosť situácie a uvedomujeme si ohrozenie ľudí, a chceme hľadať skutočné riešenia. Pán minister, vy nepočúvate, vy v každom vystúpení hľadáte spôsob, ako útočiť na Progresívne Slovensko. Vaši marketéri vám tiež zjavne radia, sústavne zdôrazňujete rozdiel, útočíte na obyvateľov miest a hlavne na mimovládky. Útočíte na Bratislavčanov. Robíte z našich voličov kategó... občanov druhej kategórie a tých nenormálnych. A my ako aj naši voliči vnímame tú rovnakú a naučenú rétoriku útočenia na nás, na mimovládky a vytváranie strachu a nenávisti. Toto je vaša marketingová téma, a nie riešenie odborných problémov. Chcem vás ubezpečiť, že v Progresívnom Slovensku sme aj ľudia z regiónov, že chodíme po lesoch, na Orave, na Spiši, na Liptove a tie obavy sa týkajú aj nás. A musím povedať, že naozaj sa bojím viac poľovníkov, pretože chodím na vychádzky na koňoch okolo našej obce a počas poľovníckej sezóny sme dostali upozornenie, že nemotajte sa nám tu, pretože sa vám môže niečo stať . A my sme to rešpektovali. Prestali sme sa teda motať po lese, uvedomujúc si vysoké riziko. A my preto nevyvolávame, nevyvolávame nenávisť voči poľovníkom, a pritom aj štatistiky poukazujú na to, že je oveľa väčšie riziko zraniť sa alebo dostať nejaké ublíženie na zdraví počas poľovačky. Chcem preto vyzvať ku konštruktívnej debate, a nie k osobným invektívam a útokom. Ďakujem.
12. schôdza NR SR - 6.deň - B. popoludní
Dátum: 2024-04-24
Poslanec: Luščíková, Darina (PS)
Druh vystúpenia: Vystúpenie s faktickou poznámkou

14. Ďakujem pekne za slovo. Ja sa vyjadrím k veci a hlavne sa vyjadrím k návrhu zákona o zvýšení obratu pre registráciu za platcu DPH. A myslím, že malí podnikatelia veľmi uvítajú túto zmenu, ak by sa schválila, kvôli tomu, že byť platcom DPH je pre mnohých malých podnikateľov doslova likvidačné. Zvyšuje to ich náklady na účtovníctvo, zvyšuje to administratívnu záťaž, malí podnikatelia sa zaoberajú vecami, ktorým až tak veľmi nerozumejú a musia tráviť naozaj veľa času vecami, ktoré ich oberajú o ten čas, ktorý potrebujú venovať tomu, čo ich naozaj živí. Jedná sa o podnikateľov, ktorí sa živia vlastnými rukami, vlastnou hlavou, je to váš obuvník, je to vaša kaderníčka alebo barbier, alebo ten, kto vám opraví tento počítať, nie tento, ktorý máte pred sebou (povedané so smiechom), ale ten, ktorý máte doma. A je to naozaj nevyhnutné, aby tie ceny, ktoré sa zvyšujú od roku 2009, sa zvýšili naozaj výrazne, boli zohľadnené v tomto obrate DPH. Preto naozaj toto považujem pre malých podnikateľov za veľmi užitočný návrh zákona. Ďakujem.
12. schôdza NR SR - 5.deň - A. dopoludnia
Dátum: 2024-04-23
Poslanec: Luščíková, Darina (PS)
Druh vystúpenia: Vystúpenie s faktickou poznámkou

30. Ďakujem, pán kolega Dostál, že ste sa vo svojom príspevku zamerali hlavne na malých a stredných podnikateľov a na to, aký bude mať vplyv tento nový zákon na ich podnikanie a na ohrozenie hospodárskej súťaže. Ako súdna znalkyňa presne dobre viem, aký vágny pojem je hospodárnosť a akým spôsobom v podstate sa môže dokazovať úmysel v prípade nedosahovania tej hospodárnosti a ako sú bezmocné orgány činné v trestnom konaní. Veľmi často hlavne v regiónoch počúvam od podnikateľov to, že nevedia sa dostať k spravodlivej hospodárskej súťaži alebo k verejnému obstarávaniu, buď sú podmienky týchto súťaží vyhlásené tak, že sú určené priamo pre veľkých súťažiacich, ktorí sa zúčastňujú týchto konaní, ktorí sú spriaznení, a cítim frustráciu a hnev a bezmocnosť týchto podnikateľov z toho, že sa nevedia zúčastniť verejnej súťaže alebo ju nikdy nevyhrajú. Preto čo prináša tento nový návrh, vládny návrh zákona? Prináša len to, že ľudia sa zase nebudú, alebo malí podnikatelia a strední sa nebudú vedieť zúčastniť súťaží, nebudú o nich absolútne vedieť. Tieto nové podmienky, ako je zrušenie žiadosti o nápravu, zvýšenie limitu na podávanie námietok, robia presný opak, presný opak toho, čo znamená transparentnosť. Otvára sa, otvárajú sa dvere nekalým praktikám, korupcii a plytvaniu štátnych peňazí, ktoré potrebujeme pre skutočnú pomoc ľuďom. Týmto zákonom v podstate legitimizujete netransparentné verejné obstarávanie. Ďakujem.
12. schôdza NR SR - 3.deň - B. popoludní
Dátum: 2024-04-18
Poslanec: Luščíková, Darina (PS)
Druh vystúpenia: Vystúpenie s faktickou poznámkou

70. Ďakujem veľmi pekne za slovo. Podpisujem sa pod všetko, čo Ivo povedal. Podnikatelia, mestá, obce, investori, aj tí zahraniční, nepochybne dlho očakávajú zmeny, ktoré sa práve tu schvaľujú nielen v tomto zákone, ale vo verejnom obstarávaní, posudzovaní vplyvov na životné prostredie, územných a stavebných konaniach, ktoré sme už čiastočne preberali a ešte sa chystajú. My v Progresívnom Slovensku rozumieme dôležitosti toho, aby zmeny nastali. Ale je tieto zmeny potrebné nastaviť pozitívne, aby tieto zmeny zlepšili podmienky a dali priestor transparentnosti, ale nielen zrýchlili procesy. Si spomínal, aký je dôležitý tento zákon, je to naozaj zákon, ktorý má šancu naštartovať ekonomiku a naštartovať strategické investície, ktoré Slovensko bezpochyby veľmi potrebuje, 31 pozmeňujúcich návrhov však na poslednú chvíľu nám nepríde ako dôsledne premyslený zákon. Z prieskumu medzi podnikateľmi dlhé roky vyplýva, že za najväčšiu prekážku podnikania považujú podnikatelia nestabilitu a nepredvídateľnosť legislatívneho prostredia. Je preto oprávnené sa domnievať, že tieto procesy, vlastne tieto zmeny procesov na poslednú chvíľu neprinesú nejakú priehľadnosť alebo transparentnosť toho zákona, preto musíte uznať, že to naozaj nevyvoláva žiadnu dôveru. Ďakujem.
12. schôdza NR SR - 1.deň - B. popoludní
Dátum: 2024-04-16
Poslanec: Luščíková, Darina (PS)
Druh vystúpenia: Vystúpenie s faktickou poznámkou

77. Ďakujem pekne za slovo. Ja len veľmi krátko zareagujem na kolegu Hajka. My sme sa na finančnom výbore pýtali na práve dáta, o ktorých ste hovorili, lebo aj nás zaujímali a musím súhlasiť s tým, že neboli poskytnuté relevantné dáta, na základe ktorých je možné rozhodnúť. A rovnako sme sa pýtali aj na systémové zmeny, ktoré ministerstvo chystá na to, aby financie do tých samospráv prúdili vo zvýšenej miere, pretože vieme dobre, aké investičné dlhy majú samosprávy a rovnako ako s vami súhlasím, že ten, neviem, či vy ste to spomínali, že rezervný fond nie je vhodné použiť na bežné výdavky a takto ich prejesť. V každom prípade tie systémové zmeny, verím, že si to ministerstvo uvedomuje, že je nutné vykonať a že v budúcnosti aj bol prísľub, že sa budú tým zaoberať. V každom prípade tiež súhlasím, že dať samosprávam peniaze teraz, aby si mohli vykryť a vlastne len posunúť množstvo peňazí, ktoré im bude plynúť teraz, je to adekvátne opatrenie a je potrebné. Ďakujem.
9. schôdza NR SR - 12. deň - A. dopoludnia
Dátum: 2024-02-20
Poslanec: Luščíková, Darina (PS)
Druh vystúpenia: Vystúpenie s faktickou poznámkou

58. Ďakujem pekne za reakcie. Začnem poslednou reakciou. Ja s vami súhlasím, že naozaj sa to môže zdať, že z päť na pätnásť rokov je to naozaj veľa. Neprirovnávala by som to k trestným sadzbám, je to naozaj trošku iný problém a hlavne ja by som osobne nemiešala veľmi možnosť narábať s odpismi, ktoré máme voľné, s možnosťou odpočítať stratu, pretože sú to dve rôzne kategórie. Odpočet je úplne legálny a riadny náklad a strata vlastne vzniká tým, že od príjmu alebo od výnosov tento náklad odpočítame. To znamená, že tá kombinácia, to by sme sa vedeli naozaj pobaviť, ja by som vám to vedela nakresliť, tuná na to nie je priestor, že aký je to rozdiel a ako to funguje. Ja by som sa oprela skôr o to, že naozaj v rámci Európskej únie štáty pristupujú skôr k tomu, že uvoľňujú tieto pravidlá, a prechádzajú práve na to, že uvoľňujú až neobmedzene. To mi už prišlo naozaj možno trošku veľa, ale tých pätnásť rokov aj vzhľadom na to, že veľa podnikov nabieha v podstate naozaj desať rokov na to, aby mohli vôbec odpočítať. Potom prídu odpisy dajme tomu v odpisovej skupine, kde môžte odpisovať šesť rokov. A kedy budete odpočítavať tú stratu, ktorá vám vznikla teraz? O 16-15-17 rokov, až potom hej. Takže tam potom narábať s odpismi, mi to príde trocha nespravodlivé pre podnikateľov, naozaj, že si nemôžu riadne odpočet straty uplatniť. V každom prípade, už mi končí pomaly čas, chcem sa poďakovať ešte za ostatné komentáre svojich kolegov. Takisto veľmi pekne ďakujem za vysvetlenie Mišovi Trubanovi všetkých tých investičných stimulov, ktoré tieto naše zmeny prinášajú, pretože tomu som sa až tak veľmi nevenovala. Ďakujem pekne.